Overborgmester Frank Jensen (S) mener, at problemet er svært at løse: - Men vi kan knække banderne, hvis vi står sammen.

Politiet er torsdag aften massivt tilstede i det sociale boligbyggeri Mjølnerparken på Nørrebro efter endnu en voldsom dag.

En 22-årig mand blev skudt og døde efterfølgende på hospitalet. En anden person blev lettere såret. Politiet mener, det er banderelateret.

Borgerne i området er nervøse efter den seneste tids bandekonflikt.

- Jeg synes ikke, at det er så fedt, at der er så mange skyderier her for tiden. Det er lidt utrygt. Man er mere urolig, når man går ud. Man sørger for, hvis der er nogen, der ser ud som om, at de vil lave ballade, så går man lidt væk. Og om aftenen er man ikke så sent ude, siger gymnasieeleven Ouahiba Atmani til TV 2.

Sortklædte mænd på knallert

Klokken cirka 15.30 torsdag eftermiddag kørte to sortklædte og maskerede mænd på en knallert ind imellem boligblokkene og affyrede ifølge øjenvidner syv skud.

- Det er en meget alvorlig bandekonflikt, vi ser udspille sig for tiden i København. Jeg vil gerne forsikre borgerne i København om, at vi fuldstændig forstår deres utryghed og bekymring for situationen, men samtidig vil jeg fortælle borgerne, at vi er massivt tilstede 24-7 på Nørrebro og i Nordvest. Og vi helmer ikke, før den her bandekonflikt er afsluttet, sagde politidirektør Anne Tønnes her til aften på et pressemøde.

Torsdagens skudepisode ved Mjølnerparken er den seneste i en lang række af skyderier i hovedstadsområdet.

Overborgmester Frank Jensen (S) mener, at problemet er svært at løse:

- Jeg vil ikke foregøgle nogen, at det her er let. Vi ved, at vi kan knække dem. Vi ved, at hvis myndighederne står sammen, og det gør vi, så bliver det ikke dem, der vinder over det danske samfund. Så bliver det det danske samfund, der vinder over dem.

41 skudepisoder

Siden den 21. juni har der været 41 skudepisoder i hovedstadsområdet. 21 personer er blevet såret, og 3 er blevet dræbt. En stor del af skyderierne er sket på Nørrebro.

I den lokale basketklub i Nørrebrohallen forsøger man at holde fast i livet, som det var, inden skyderierne begyndte. Selvom frygten lurer, og det er svært.

- Selvfølgelig er jeg nervøs. Jeg er rædselsslagen for, at der sker noget. Når man bor her på Nørrebro, så er det her ikke noget, der skal skræmme os nok til, at vi ikke kan være i vores egen gade. Vi bor her, siger Fouzia Mouna til TV 2.

- Det skal stoppe, og det skal stoppe nu

20 forældre har allerede meldt deres børn ud - de er for utrygge ved situationen.

- Det er ikke okay. Det skal stoppe, og det skal stoppe nu. Jeg håber, at der er nogle flere politikere, der lytter, lyder det fra Fouzia Mouna.

De Konservatives justitsminister Søren Pape Poulsen, som er ansvarlig for den lovpakke, der skulle standse bandekonflikten, vil torsdag aften ikke udtale sig til TV 2.